Hægt er að halda risavaxna viðburði í tengslum við keppnir í rafíþróttum hér á landi þegar faraldrinum linnir. Eitt helsta aðdráttaraflið er íslensk raforka.
Um átta hundruð manns komu hingað til lands gagngert til að setja upp og taka þátt í heimsmeistaramótinu í League of Legends tölvuleiknum, sem nú stendur yfir í Laugardalshöll. Flest lið samanstanda af sjö leikmönnum og þeim fylgir tólf til fimmtán manna starfslið. Til viðbótar við liðin koma nokkur hundruð starfsmenn frá mótshaldaranum Riot Games. Þessi hópur dvelur hér á landi í sex til átta vikur.
Covid faraldurinn er ástæða þess að keppnin er haldin hér á landi. Hún átti að fara fram í fimm borgum í Kína en vegna faraldursins var ákveðið að færa mótið hingað með skömmum fyrirvara. En ef ekki væri fyrir faraldurinn væri atburðurinn mun stærri í sniðum. Ólafur Hrafn Steinarsson, formaður Rafíþróttasambands Íslands, segir að alla jafna fylgi mótunum tugir þúsunda áhorfenda.
Ólafur segir að Ísland hafi nú þegar öðlast traust til að halda mót sem þessi og er stefnan sett á að sækja fleiri mót. Eitt af því sem horft er til er raforkuframleiðsla því útsendingunni fylgir mikil rafmagnsþörf.